<p>الليلة حنتكلم عن وحدة من أهم الاضطرابات الدايما بتكون مصاحبة للحروب والكوارث الإنسانية وبتصيب المجتمعات وبتصيب الأجيال والمجتمع المحدد ،إللي هي الفوبيا ،</p><p>حنتكلم عن الفوبيا لأنو الفوبيا كثير من الناس بتلخبط بينها و بين المخاوف الطبيعية ويا إما بتعاملو مع الفوبيا كمخاوف طبيعية و بحدو من مشاكلها أو مثلا ما بتخيلو إنو ممكن المشاكل بتصيب الشخص العندو فوبيا أو بتعاملو مع الشخص العندو خوف طبيعي ك فوبيا وفي الحتة دي بنحسس الشخص إنو عندو اضطراب نفسي كبير ممكن يأثر عليه</p><p>طيب الفرق شنو بين الخوف الطبيعي و الفوبيا</p><p>الفرق إنو الخوف الطبيعي شعور إنساني طبيعي كل الناس بتعرفو وأي زول عندو مخاوفو من أشياء معينة لكن ما بتأثر على الشخص في أداء مهامو بشكل طبيعي ..</p><p>الفوبيا خوف طبيعي و نركز شديد على إنو غير طبيعي بمعنى إنو رده الفعل المصاحبة ليهو بتكون كبيرة جدا لذلك هو دايما بكون مصاحب لقلق بصورة كبيرة جدا جدا</p><p>ليه الحروب بتخلي اضطراب الفوبيا يزيد</p><p>لأنو مع الأصوات أو المشاكل البتحصل والبعيشها بتولد جواه خوف كبير جدا وبتخلي الخوف ينطبع في ذاكرتو بي إنو هو ممكن يتكرر في حال حصلت حاجات مصاحبة يمكن تكون ما تشكل خطر</p><p>يعني مثلا البسمع صوت عالي ف بترجم الصوت دا لصوت مدافع أو صوت قصف وممكن هو يكون عاش تجربة مريرة مع الحاجة دي ف بيحصل ليهو نفس الخوف الحصل ليهو في اللحظة الحصل فيها القصف أو المدافع فبتخليه يحس بنفس الشعور من الخوف الما طبيعي والقلق بصورة كبيرة</p><p>ليه نحنا بنتكلم عن الخوف وبنديه اهمية كبيرة</p><p>لأنو الفوبيا بتخليه عرضة اشكالات تانية كبيرة حنتكلم عنها في الحلقات الجاية&nbsp;</p><p><br></p>